Dassault Aviation SA
Store norske leksikon,Teknologi og industri,Transport,Luftfart,Flyindustri,Fly- og helikopterprodusenter
Dassault Aviation SA er et fransk flyindustrikonsern med hovedkontor i Paris, dannet i 1971 ved sammenslutning av to tidligere selskaper.
Virksomhet Dassault Aviation bygger sivile forretningsfly (business-jets), militære jagerfly og droner (UAV), og har fabrikker i Frankrike og USA. Selskapet er heleier av Sogitec Industries (flysimulatorer og treningsløsninger), Dassault Falcon Jet Corporation i USA (Falcon forretningsfly) og hadde ved utgangen av 2021 en eierandel på 25 prosent i forsvarsindustrikonsernet Thales. Dassault Aviation hadde i 2021 en omsetning på 6,3 milliarder euro og 12 371 ansatte. Dassault eies hovedsakelig av Groupe Industriel Marcel Dassault. Historie Den franske flyingeniøren Marcel Bloch (1892–1986) utviklet under den første verdenskrig først en flypropell og senere flere flytyper. Etter å ha vært borte fra flyvirksomheten en tiårsperiode, begynte han 1928 på ny utvikling og produksjon av sivile og militære fly (kalt MB) og stiftet 1930 Société des Avions Marcel Bloch.Selskapet ble 1937 nasjonalisert sammen med all annen fransk rustningsindustri. Under andre verdenskrig satt Bloch i tysk fangenskap og skiftet etter frigjøringen etternavn til Dassault etter hans brors dekknavn i motstandsbevegelsen.1945 ble hans selskap reorganisert og fikk etter hvert navnet Générale Aéronautique Marcel Dassault, senere Avions Marcel Dassault. Det utviklet seg til å bli et av Frankrikes ledende selskap innen fly- og flyutstyrsproduksjon. Dassault overtok 1967 Breguet Aviation, grunnlagt 1911 av flypioneren Louis Breguet, og de to selskapene ble 1971 sammensluttet og het inntil 1990 Dassault-Breguet (eg. Avions Marcel Dassault – Breguet Aviation). Flytyper Dassault har produsert militærfly som Super Mystère (Europas første supersoniske fly), det deltavingede jagerflyet Mirage III, kampflyet Étendard for bruk fra hangarskip og jagerflyet Rafale, samt business-jeten Falcon. Falcon er en familie av to- og tremotors forretningsfly, som også har vært brukt av USAs kystvakt, og av det norske Luftforsvaret til elektronisk krigføring. Les mer i Store norske leksikon Økonomi og næringsliv i Frankrike Eksterne lenker Dassault Aviation